《中秋同允兆诸子集赵相国第玩月二首 其一》
明代·胡应麟

静夜胡床拂斗牛，天街凉月涌青虬。银窥帝释三千界，玉倚仙人十二楼。

坠露迥沾长乐梦，飞云旋逐广陵游。淋漓桂醑黄封在，一洗都门万斛愁。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。